Foto’s: Mej. SA se top-10 aangekondigMej. Suid-Afrika 2020 se top-10 finaliste Die Mej. Suid-Afrika Organisasie het pas vanjaar se top-10-finaliste vir Mej. Suid-Afrika tydens ŉ aanlyn geleentheid aangekondig. Maroela Media het vroeër berig dat die publiek saam met die beoordelaars kon stem vir vanjaar se top-10. Die top-10-finaliste sal deelneem aan die Mej. Suid-Afrika-kompetisie wat op Saterdag 24 Oktober plaasvind. As gevolg van die Covid-19-pandemie sal mense vanjaar slegs dié glansgeleentheid virtueel kan bywoon op M-Net en Mzansi Magic waar dit regstreeks uitgesaai sal word. Die top-10 bestaan uit vier finaliste uit Gauteng, twee uit die Oos-Kaap en een elk uit KwaZulu-Natal, die Wes-Kaap, Limpopo en die Noord-Kaap. Mej. SA se topdrie-wenners sal vanjaar almal vir die eerste keer internasionaal deelneem. In die verlede het slegs die top-twee aan die Mej. Heelal- en Mej. Wêreld-kompetisies deelgeneem, maar vanjaar sal een van hulle ook aan die Mej. Supranasionaal-kompetisie deelneem. Hier is die top-10 in alfabetiese volgorde: Aphelele Mbiyo (24) is ŉ bemarker en model wat in Johannesburg woon, maar oorspronklik van die Oos-Kaap kom. Aphelele Mbiyo Busisiwe Mmotla (27) is ŉ onderwyser van Emdeni in Soweto. Sy bekwaam haar tans as persoonlike afrigter en is in 2017 as Mej. Soweto aangewys. Busisiwe Mmotla Chantelle Pretorius (24) is ŉ model en student van Pretoria. Sy is tans besig om haar BCom-graad deur Unisa te voltooi. Chantelle Pretorius Jordan van der Vyver (24) is ŉ internasionale model van Johannesburg wat tans in Durbanville in die Wes-Kaap woon. Jordan van der Vyver Karishma Ramdev (25) is ŉ mediese dokter van Chatsworth, KwaZulu-Natal, maar woon nou in Pretoria. Sy was in 2018 ŉ top-12-finalis in die Mej. SA-kompetisie. Karishma Ramdev Lebogang Mahlangu (24) is ŉ voedselwetenskaplike van Pretoria wat tans in Umhlanga, KwaZulu-Natal, woon. Lebogang Mahlangu Melissa Nayimuli (24) kom van Butterworth in die Oos-Kaap, werk by ŉ bemarkingsmaatskappy en woon tans in Johannesburg. Sy het ook ŉ graad in rolprentverfilming en die skryf van draaiboeke. Melissa Nayimuli Natasha Joubert (22) kom van Centurion, Gauteng, is ŉ beeldpoetser en eienaar van ŉ sakeonderneming. Natasha Joubert Shudufhadzo Musida (23) kom oorspronklik van Ha-Masia in Venda, Limpopo, maar woon tans in Johannesburg. Sy is ŉ honneursstudent in internasionale betrekkinge. Shudufhadzo Musida Thato Mosehle (25) is ŉ mediese dokter en deeltydse student. Sy woon in Stilfontein in Noordwes. Thato Mosehle